## נספח א – מדוע שמואל מתנגד לבקשה למלך?

פירוש 1 – א"ש הרטום

בקשת העם לא הייתה טובה בעיני שמואל, כי לפי מושגיהם של עמי המזרח הקדמון, מלך הוא שליט המושל בשרירות ובעריצות, ודואג לטובתו יותר מאשר לטובת העם, ובני ישראל אמרו שהם רוצים מלך דווקא ככל הגויים.

פירוש 2 – מלבי"ם

המפרשים נבוכו בזה [לא ידעו לענות על השאלה] - מדוע רע הדבר בעיני שמואל ובעיני ה'? והלא הכתוב אומר "כִּי תָבֹא אֶל הָאָרֶץ אֲשֶׁר ה' אֱלֹהֶיךָ נֹתֵן לָךְ וִירִשְׁתָּהּ וְיָשַׁבְתָּה בָּהּ, וְאָמַרְתָּ: 'אָשִׂימָה עָלַי מֶלֶךְ כְּכָל הַגּוֹיִם אֲשֶׁר סְבִיבֹתָי'." (דברים פרק יז פסוק יד), וחכמינו זיכרונם לברכה אמרו מפני ששאלוהו בתרעומת [בכעס, בהתלהמות], ואמרו [גם] שהיה שאלתם לעבוד לעבודה זרה.

פירוש 3 – משה גרסיאל (עולם התנ"ך)

למרות הנוסח המעודן שבו הביעו הזקנים את בקשתם, הייתה הפגיעה בשמואל קשה. המספר ה"כול-יודע" חודר לתוך עולמו הפנימי של שמואל ומוסר: " וַיֵּרַע הַדָּבָר בְּעֵינֵי שְׁמוּאֵל כַּאֲשֶׁר אָמְרוּ תְּנָה לָּנוּ מֶלֶךְ לְשָׁפְטֵנוּ" (שמואל א פרק ח פסוק ו). במסירה זו, הניתנת מנקודת התצפית של שמואל, נשמט ההיגד "כְּכָל הַגּוֹיִם", כפי שבא בנוסח בקשת הזקנים (שם, פסוק ה). ללמדך, שלא ניסוח דברי הזקנים ורצונם להידמות ולהיות "כְּכָל הַגּוֹיִם" הוא שהיה רע בעיני שמואל, אלא עצם בקשתם למלך שישפטם, היא שהייתה רעה בעיניו.